***Önkormányzat***

***Nick***

***N/16-13/2022.***

***J e g y z ő k ö n y v***

*Nick község Önkormányzatának Képviselő-testülete 2022. október 25-én (kedden) 17:00 órakor a Művelődési Házban megtartott üléséről.*

***Jelen voltak:*** *Csorba József polgármester, Németh András alpolgármester, Csorba József képviselő, Ivánkovics Zoltán képviselő, Novák Elemér képviselő (később csatlakozott)*

***Tanácskozási joggal vett részt:*** *Böröndyné Nagy Anikó aljegyző*

***Meghívottak:*** *Kissné Simon Mónika igazgatási ügyintéző, Molnár Krisztián Imre pályázati referens, Biczó Judit igazgatási ügyintéző, Nagy Attiláné városfejlesztési ügyintéző*

*Csorba József polgármester köszöntötte a megjelenteket, megállapította, hogy az 5 képviselőből jelen van 4 fő, az ülés határozatképes, azt megnyitotta.*

***Napirendre, illetve további két napirendi pont felvételére és a napirendi pontok felcserélésére az alábbi javaslatot tette:***

1. *Temetői ajtók és kapu elkészítéséhez pénzügyi fedezet biztosítása*
2. *Települési Értéktár Bizottság beszámolója*
3. *Általános iskolai felvételi körzetek kijelölésének véleményezése*
4. *Üzemeltetési megállapodás megszűntetése*
5. *A temetkezés rendjéről szóló rendelet módosítása Gyermekorvossal kötött megállapodás módosítása*
6. *Helyi adókról szóló önkormányzati rendelet elfogadása*
7. *A közterülethasználat rendjéről szóló rendelet módosítása*
8. *A környezet védelméről szóló rendelet első olvasata*
9. *Megyei Jogú Városok Szövetségének kérése*

*Képviselő-testület a javasolt napirenddel egyhangúlag egyetértett.*

***1. Napirend***

*Temetői ajtók és kapu elkészítéséhez pénzügyi fedezet biztosítása*

***Előadó:*** *Nagy Attiláné városfejlesztési ügyintéző*

*Írásos előterjesztés és határozati javaslat a jegyzőkönyv mellékleteként csatolva.*

***Nagy Attiláné városfejlesztési ügyintéző:*** *A ravatalozó felújítási munkái befejeződtek és megkapták a használatbavételi engedélyt az épületre, ezzel az építési projekt lezárult. Az önkormányzat tervei között szerepelt, hogy az átadásra a fénykereszt mellett épített emlékmű-kapuoszlopok közé elkészíttet egy kaput és ajtókat ugyanolyan stílusban, mint a Petőfi utcafronti kerítés. A munkákra ajánlatot kértek be a Szikra Metal Fémfeldolgozó Kft-től, aki bruttó 775.400,-Ft összegű árajánlatot adott, mely két ajtó és egy kétszárnyas kapu elkészítését tartalmazza beépítéssel, továbbá az emlékműre egy kereszt elkészítését és elhelyezését. A költségvetésben az elkészített munkákra előirányzat nem volt, ezért kell a testületnek dönteni és a munka elvégzéséhez szükséges 775.400,-Ft-ot biztosítani a 2022. évi költségvetés általános tartaléka terhére. Kéri a képviselő-testület döntését.*

*Kérdés, hozzászólás:*

***Csorba József polgármester:*** *Beszéltek már korábban, hogy a kapukat meg kellene csináltatni. Kéri az előterjesztéshez csatolt határozati javaslat elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***83/2022. (X.25.) számú határozat:***

*Nick község Önkormányzatának Képviselő-testülete a temető fénykereszt melletti kapubejáratához 2 db utcaajtó, és 1 db 2 szárnyú kapu elkészítéséhez és beépítéséhez a bruttó 775.400,-Ft összeget az önkormányzat 2022. évi költségvetésében az általános tartalék terhére biztosítja.*

***Határidő:*** *azonnal*

***Felelős:*** *Csorba József polgármester*

***2. Napirend***

*Települési Értéktár Bizottság beszámolója*

***Előadó:*** *Csorba József polgármester*

*Írásos beszámoló a jegyzőkönyv mellékleteként csatolva.*

***Csorba József polgármester:*** *Szabó Ervin az értéktár bizottság elnöke megküldte az Értéktár Bizottság beszámolóját, melyet mindenki megkapott. Megkérdezi, hogy van-e kérdés, hozzászólás a beszámolóhoz. Amennyiben nincsen kérdés, kéri a beszámoló elfogadását. Kéri a képviselő-testület döntését.*

*Kérdés, hozzászólás nem volt.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***84/2022. (X.25.) számú határozat:***

*Nick Község Önkormányzatának Képviselő-testülete a Helyi Értéktár Bizottság beszámolóját elfogadja.*

***Felelős:*** *Csorba József polgármester*

***Határidő:*** *azonnal*

***3. Napirend***

*Általános iskolai felvételi körzetek kijelölésének véleményezése*

***Előadó:*** *Csorba József polgármester*

*Írásos előterjesztés, határozati javaslat és a Sárvári Tankerületi Központ tájékoztató levele a Tájékoztatóval a jegyzőkönyv mellékleteként csatolva.*

***Csorba József polgármester:*** *Minden évben megküldi a Tankerület az önkormányzat részére a tájékoztató levelet. A nicki gyerekek továbbra is a répcelaki iskolához tartoznak, ugyanúgy, mint eddig. A Répcelaki Móra Ferenc Általános Iskolának van egy telephelye Uraiújfaluban, ahol csak alsós gyermekek oktatása folyik. Kéri a képviselő-testület döntését. Amennyiben nincsen kérdés, kéri az előterjesztéshez csatolt határozati javaslat elfogadását. Kéri a képviselő-testület döntését.*

*Kérdés, hozzászólás nem volt.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***85/2022. (X.25.) számú határozat:***

*Nick község Önkormányzatának Képviselő-testülete úgy dönt, hogy a 2023/2024. tanévre vonatkozóan is egyetért a Sárvári Tankerületi Központ által közzétett és a Központ illetékességi területén működő általános iskolák felvételi körzetével, abban változást nem tart szükségesnek.*

***Felelős:*** *Csorba József polgármester*

***Határidő közlésre:*** *2022. október 31.*

***4. Napirend***

*Üzemeltetési megállapodás megszűntetése*

***Előadó:*** *Böröndyné Nagy Anikó aljegyző*

*Írásos előterjesztés, határozati javaslat és a Vas Megyei Kormányhivatal Humánpolitikai és Koordinációs Főosztály Koordinációs Osztályának levele, és az Üzemeltetési megállapodás megszüntetése közös megegyezéssel a jegyzőkönyv mellékleteként csatolva.*

***Böröndyné Nagy Anikó aljegyző:*** *Szeretettel köszönti a jelenlévőket az ülésen. A jegyző asszony részletes előterjesztést készített. A Vas Megyei Kormányhivatal kereste meg a jegyző asszonyt, illetve a képviselő-testületet, indítványozva az üzemeltetési szerződés közös megegyezéssel történő megszűntetését arra hivatkozva, hogy 2022. szeptember 1-től megszűnt a települési ügysegéd szolgáltatás, mely az utóbbi években nem is igazán működött, de az elején volt jogosultsága. Kéri a képviselő-testületet, hogy értsen egyet az elkészített határozati javaslattal. A megszűntető megállapodás az előterjesztés mellékletét képezi.*

*Novák Elemér képviselő megérkezett, így a képviselő-testület az ülést 5 fővel folytatta.*

*Kérdés, hozzászólás:*

***Csorba József polgármester:*** *Valóban ügysegéd járt ki a településre, de igazán nem működött. Kaptak a munkájához egy fénymásolót, melyet őriznek addig, míg vissza nem viszi a Kormányhivatal. Kéri az előterjesztéshez csatolt határozati javaslat elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***86/2022. (X.25.) számú határozat:***

*Nick Község Önkormányzatának Képviselő-testülete tudomásul veszi, hogy 2022. szeptember 1. hatállyal megszűnt a települési ügysegédi szolgáltatás, és elfogadja a Vas Megyei Kormányhivatalnak az ügysegéd foglalkoztatását támogató üzemeltetési megállapodás közös megegyezéssel történő megszüntetésére irányuló kezdeményezését.*

*Az üzemeltetési megállapodás megszüntetéséről szóló szerződés aláírására felhatalmazza a Polgármestert.*

***Felelős:*** *Csorba József polgármester*

***Határidő:*** *azonnal*

***5. Napirend***

*A temetkezés rendjéről szóló rendelet módosítása*

***Előadó:*** *Biczó Judit igazgatási ügyintéző*

*Írásos előterjesztés, előzetes hatásvizsgálata, indokolások és a rendelet-tervezet a jegyzőkönyv mellékleteként csatolva.*

***Biczó Judit igazgatási ügyintéző:*** *Az előző testületi ülésen a képviselő-testület döntött a temetkezési díjak emeléséről. Megkapták az Országos Fogyasztóvédelmi Egyesület Vas Megyei Szervezetének a véleményét. Kérték, hogy a bruttó díjakat tüntessék fel a rendeletben. Ennek megfelelően elkészítette a rendelet 1. mellékletét. Az elfogadott nettó díjakra felszámította az áfa mértékét, így ezek az összegek kerültek beépítésre a rendelet-tervezetbe. A rendelet 2023. január 1-jén fog hatályba lépni.*

*Kérdés, hozzászólás:*

***Novák Elemér képviselő:*** *Mit takar a rátemetés a sírhely díj 50%-a?*

***Biczó Judit igazgatási ügyintéző:*** *Sírhelyeknél, ha eltelt az az idő, amikor már rá lehet temetni egy hozzátartozót, akkor kerül felszámításra a rátemetés költsége.*

***Novák Elemér képviselő:*** *Vannak nagyon régi sírhelyek, meg lehet azt csinálni, hogy például a nagyszülők sírját odaadják idegennek temetkezés céljából? Ez is rátemetésnek minősül?*

***Biczó Judit igazgatási ügyintéző:*** *Ebben az esetben fel kell számolni a sírhelyet és új sírhelyet alakítanak ki.*

***Csorba József polgármester:*** *Véleménye szerint kerekíteni kellene a díjakat a rendeletben.*

***Novák Elemér képviselő:*** *Egyetért, hogy kerekítsék a díjakat.*

***Csorba József polgármester:*** *Javasolja, hogy a:*

* *Felnőtt I-es sírhely díját 2.540,-Ft-ről 2.500,-Ft-ra,*
* *Felnőtt II-es sírhely díját 5.080,-Ft-ről 5.100,-Ft-ra,*
* *Gyermek sírhely díját 1.778,-Ft-ről 1.800,-Ft-ra,*
* *Urnakripta hely díját 5.080,-Ft-ről 5.100,-Ft-ra,*
* *Kolumbárium fülke díját 2.540,-Ft-ről 2.500,-Ft-ra,*
* *Urnasírhely díját 2.540,-Ft-ről 2.500,-Ft-ra emeljék.*

*Kéri, hogy a rendelet-tervezetet a módosított díjakkal fogadja el a képviselő-testület. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:*

*Nick Község Önkormányzata Képviselő-testületének 13/2022.(X.26.) önkormányzati rendelete a temetőről és a temetkezés rendjéről szóló 11/2012.(II.15.) önkormányzati rendelete módosításáról.*

*A rendelet a jegyzőkönyvhöz csatolva.*

***6. Napirend***

*Helyi adókról szóló önkormányzati rendelet elfogadása*

***Előadó:*** *Biczó Judit igazgatási ügyintéző*

*Írásos előterjesztés, előzetes hatásvizsgálata, indokolások és a rendelet-tervezet a jegyzőkönyv mellékleteként csatolva.*

***Biczó Judit igazgatási ügyintéző:*** *Szintén az előző testületi ülésen döntött a testület arról, hogy bevezeti az idegenforgalmi adót, illetve, hogy megemeli a kommunális adó mértékét. Az elkészített rendelet-tervezet tartalmazza az idegenforgalmi adót és hogy a kommunális adó mértéke 18.000,-Ft/év/adótárgy lesz. A díjak 2023. január 1-jével lépnek hatályba. Kéri a képviselő-testület döntését.*

*Kérdés, hozzászólás:*

***Csorba József polgármester:*** *Kéri az előterjesztéshez csatolt rendelet-tervezet elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 4 szavazattal, 1 tartózkodással, ellenszavazat nélkül az alábbi rendeletet alkotta:*

*Nick Község Önkormányzata Képviselő-testületének 14/2022.(X.26.) önkormányzati rendelete a helyi adókról*

*A rendelet a jegyzőkönyvhöz csatolva.*

***7. Napirend***

*A közterülethasználat rendjéről szóló rendelet módosítása*

***Előadó:*** *Nagy Attiláné városfejlesztési ügyintéző*

*Írásos előterjesztés, előzetes hatásvizsgálata, indokolások és a rendelet-tervezet a jegyzőkönyv mellékleteként csatolva.*

***Nagy Attiláné városfejlesztési ügyintéző:*** *A tavalyi évben elfogadásra került a közterülethasználat rendjéről szóló rendelet. A rendelet 1. melléklete tartalmazza a közterület használati díjakat, melyekre közterület használati díjat szabhat meg az önkormányzat és kérhet az igénybe vevőktől. A veszélyhelyzet ideje alatt ezeken a díjakon módosítani nem lehetett, viszont 2022. június 30-a után a díjak emelésére lehetőség van. Elkészítették a rendelettel összefésült 1. mellékletet, melyben meghatározták a kiszabható díjakat, melyeket az önkormányzat jogosult beszedni. A hatályos rendeletben a mezőgazdasági gépek tárolására nem volt utalás, ezért tiltásként beépítésre kerül a rendeletbe, hogy közterületen mezőgazdasági gépek és tartozékai nem helyezhetők el. Kéri a képviselő-testületet, hogy fogadja el a rendelet-tervezetet.*

*Kérdés, hozzászólás:*

***Csorba József polgármester:*** *Véleménye szerint a most megállapított díjak nem is alacsonyak és nem is magasak, elfogadható szinten vannak. Igazából annyi lesz a bevétel az önkormányzatnak, amennyit érvényesítenek. Kéri az előterjesztéshez csatolt rendelet-tervezet elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:*

*Nick Község Önkormányzata Képviselő-testületének 15/2022.(X.26.) önkormányzati rendelete a közterület-használat rendjének szabályozásáról szóló 10/2021.(VI.30.) önkormányzati rendelete módosításáról.*

*A rendelet a jegyzőkönyvhöz csatolva.*

***8. Napirend***

*A környezet védelméről szóló rendelet első olvasata*

***Előadó:*** *Molnár Krisztián Imre pályázati referens*

*Írásos előterjesztés, határozati javaslat, a települési környezet védelméről szóló rendelet-tervezet és a Környezetvédelmi, természetvédelmi és Hulladékgazdálkodási Főosztály - Környezetvédelmi és Természetvédelmi Osztály szakmai véleménye a jegyzőkönyv mellékleteként csatolva.*

***Molnár Krisztián Imre pályázati referens:*** *Környezetvédelmi rendelet-tervezetet megküldték a Környezetvédelmi Felügyelőségnek, akiknek szakmailag véleményezni kell a rendeletet. A Környezetvédelmi Felügyelőség két kisebb javaslatot közzétett a tervezetben az avar és kerti hulladékok égetése kapcsán. A jelenlegi gyakorlatot meghagyva egy tavaszi és egy őszi égetési időszakot jelöltek meg, és ezzel kapcsolatban annyi kivételt képezne, hogy az égetés helyett a helyben történő komposztálást javasolja a Felügyelőség, illetve csak indokolt esetben, növényegészségügyi okokból javasolja az égetés folyamatát. Továbbá javasolták, hogy a fogalom meghatározásokat vegyék ki. A rendelet-tervezet többi részével egyetért a Felügyelőség. A polgármester úrral egyeztetett a rendelet-tervezet elkészítése előtt és a vele megbeszélt dolgok a rendelet-tervezetbe beépítésre kerültek, melyeket szürke színnel jelölnek. Kéri a képviselő-testület véleményét és javaslatát.*

*Kérdés, hozzászólás:*

***Novák Elemér képviselő:*** *Amennyiben megoldják azt, hogy barna szenet nem kell égetni, akkor addig engedélyezzék a településen az égetést is. Ellentmondás van, mert a kályhában égethetek, de az udvaron nem.*

***Csorba József polgármester:*** *Próbáljanak az utcán este végig menni, hogy milyen büdös van a fűtés miatt. Javasolja, hogy akkor ne módosítsák a rendeletet, hogy az égetés bent tudjon maradni.*

***Böröndyné Nagy Anikó aljegyző:*** *Ez egy szakmai vélemény, a Felügyelőség preferálja a komposztálást, de a környezetvédelmi törvényben még mindig bent van, hogy az önkormányzat képviselő-testülete rendeletben szabályozhatja az égetés szabályait. Gyakorlat nincs mindig összhangban az elvekkel.*

***Ivánkovics Zoltán képviselő:*** *A vélemény alapján el lehet égetni a beteg növényi részeket és a diófalevelét is.*

***Böröndyné Nagy Anikó aljegyző:*** *Javasolja, hogy a régi rendeletet cseréljék le, mivel nagyon régi. Az égetés bent maradhat az új rendeletben is.*

***Novák Elemér képviselő:*** *A lakossági zajterhelés szankcióját miért nem tartalmazza az első olvasat?*

***Molnár Krisztián Imre pályázati referens:*** *Az első olvasat után a novemberi ülésen kellene elfogadni a település környezetvédelméről szóló rendeletét. Ekkor ezzel egyidőben a szankciós rendelet is módosításra kerülhetne szükség szerint. Meg kell vizsgálni, hogy a szankció miatt módosítani kell a közösségi együttélés alapvető szabályairól és azok elmulasztása jogkövetkezményeiről szóló rendeletet vagy magasabb szintű jogszabály rendeli szankcionálni.*

***Böröndyné Nagy Anikó aljegyző:*** *A közösségi együttélés megszegőivel szemben szankciókat és tényállásokat határoztak meg a helyi rendeletben. Azokat a tényállásokat tudják bírságolni, melyeket magasabb szintű jogszabály nem sújt, nem büntet, azokat tudják bele tenni a helyi rendeletbe.*

***Csorba József polgármester:*** *Kéri az előterjesztéshez csatolt határozati javaslat és az első olvasat elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***87/2022. (X.25.) számú határozat:***

*Nick Község Önkormányzatának Képviselő-testülete a települési környezet védelméről szóló önkormányzati rendelet tervezetét alkalmasnak tartja arra, hogy a helyi szabályok foglalatát adja és a Vas Megyei Kormányhivatal Környezetvédelmi, Természetvédelmi és Hulladékgazdálkodási Főosztálya véleményének ismeretében, az esetleges javaslatokkal módosított és kiegészített rendelettervezetet a soron következő ülésén ismételten tárgyalja.*

***Felelős:*** *Csorba József polgármester*

*dr. Kiss Julianna jegyző*

***Határidő:*** *folyamatos*

***9. Napirend***

*Megyei Jogú Városok Szövetségének kérése*

***Előadó:*** *Csorba József polgármester*

*Kaposvár Megyei Jogú Város Polgármesterének levele és a nyilatkozat a jegyzőkönyv mellékleteként csatolva.*

***Csorba József polgármester:*** *Szita Károly a Megyei Jogú Városok Szövetségének Elnöke fordult megkereséssel elsősorban az önkormányzatok polgármestereihez. „*Azt javaslom, hogy az Európai Bizottság Elnökéhez Ursula von der Leyen Asszonyhoz forduljunk a valamennyiünket súlyosan érintő energiaüggyel és a Magyarországot, Bennünket megillető források  mihamarabbi  felszabadításával kapcsolatban.

Kérem legyen a szövetségesem, fogjunk össze, mert együtt többre juthatunk.

Amennyiben az Elnök Asszonynak írt mellékelt levelem tartalmával egyetért, úgy kérem, hogy a mellékelt nyilatkozatot az [mjvsz@mjvsz.hu](mailto:mjvsz@mjvsz.hu) email címre szíveskedjen visszaküldeni.”

*Amennyiben a képviselő-testülettől megkapja a felhatalmazást, akkor a nyilatkozatot aláírja. Az anyaghoz csatolva van Ursula von der Leyen elnök asszony részére megfogalmazott levél. Kéri a testület véleményét.*

***Novák Elemér képviselő:*** *Véleménye szerint sokra nem mennek, ha a polgármesterek aláírják a nyilatkozatot.*

***Németh András alpolgármester:*** *Javasolja, hogy hatalmazzák fel a polgármestert a nyilatkozat aláírására.*

***Csorba József polgármester:*** *Aki egyetért az alpolgármester javaslatával az kézfelemeléssel jelezze. Kéri a képviselő-testület döntését.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***88/2022. (X.25.) számú határozat:***

*Nick Község Önkormányzatának Képviselő-testülete megtárgyalta a Megyei Jogú Városok Szövetségének Elnöke megkeresését, és úgy dönt, hogy egyetért az Európai Bizottság elnökének, Ursula von der Leyen asszonynak írt levél tartalmával. A képviselő-testület felhatalmazza a polgármester a nyilatkozat aláírására.*

***Felelős:*** *Csorba József polgármester*

***Határidő:*** *azonnal*

***Tájékoztatások, bejelentések:***

***Németh András alpolgármester:*** *A mai nap során végig járta a temetőt és javasolja, hogy a héten esedékes fűnyírást a temetőben ne végeztessék el, mondják le és egy későbbi időpontban végezzék el a fűnyírást. Nem találja nagynak a füvet a temetőben, és félő, hogy nem tudnák az útról és a sírokról, azok környékéről a vizes füvet összetakarítani. Most szombaton lesz a ravatalozó átadása is, illetve nagyon sokan már rendbe tették a sírokat és környékét. A bejárás során azt tapasztalta, hogy rendezett a temető és a környéke. Amennyiben képviselő-társai egyetértenek a felvetett kéréssel, akkor a holnapi nap során jelzi a vállalkozónak.*

***Ivánkovics Zoltán képviselő:*** *Egyetért az alpolgármester felvetésével, de biztos, hogy lesznek páran, akik szóvá teszik a fűnyírás elhalasztását.*

***Németh András alpolgármester:*** *Tudja, hogy lesz néhány ember, aki hiányolni fogja a temetőben a fűnyírást, de vállalja a felelősséget.*

***Csorba József polgármester:*** *Valóban nagyon sokan már kivitték a koszorúkat a temetőbe. Egyetért az alpolgármester javaslatával, hogy a héten esedékes kaszálás során a temető kivételével végzi el a vállalkozó a kaszálási feladatokat.*

*A képviselő-testület egyetértett, hogy a temetőben a héten a kaszálás maradjon el.*

***Novák Elemér képviselő:*** *Esztétikai kérése van, Nick község címerét ki kellene cserélni a helyiségjelző táblákon, mert nagyon elhalványodtak.*

***Csorba József polgármester:*** *A költségvetésben meg kell nézni, hogy van-e rá fedezet.*

***Böröndyné Nagy Anikó aljegyző:*** *Horváth Ramóna adóügyi ügyintéző elmegy a hivatalból és a Biczó Judit lesz helyette, aki a nicki és csánigi adóügyeket fogja intézni. Eddig a Judit határozott időre volt felvéve, Sipos-Nagy Anita távollétére. Anita a jövő héten jön vissza dolgozni.*

***Csorba József polgármester:*** *Szombaton 11 órakor lesz a ravatalozónak és harangnak a szentelése. Bízik abban, hogy arra a harang is leszállításra kerül. Mindenkit szeretettel és tisztelettel várnak az átadásra.*

*A képviselő-testület a tájékoztatásokat, bejelentéseket tudomásul vette.*

*Miután több napirend nem volt, Csorba József polgármester a megjelenést megköszönte, az ülést bezárta.*

***K.m.f***

***Csorba József dr. Kiss Julianna***

***polgármester jegyző***